Document ID: 31996R0092

ΚΑΝΟΝΙΣΜΟΣ (ΕΚ) αριθ. 92/96 ΤΟΥ ΣΥΜΒΟΥΛΙΟΥ της 22ας Ιανουαρίου 1996 για την τροποποίηση του κανονισμού (ΕΚ) αριθ. 2413/95 για την επιβολή οριστικού δασμού αντιντάμπινγκ στις εισαγωγές σιδηροπυριτίου-μαγγανίου, καταγωγής Ρωσίας, Ουκρανίας, Βραζιλίας και Νότιας Αφρικής
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως τα άρθρα 8, 9 και 10,
την πρόταση που υπέβαλε η Επιτροπή μετά από διαβουλεύσεις με τη Συμβουλευτική Επιτροπή,
Εκτιμώντας ότι:
Α. ΠΛΑΙΣΙΟ
(1) Στο πλαίσιο της διαδικασίας αντιντάμπινγκ σχετικά με τις εισαγωγές σιδηροπυριτίου-μαγγανίου, καταγωγής Ρωσίας, Γεωργίας, Ουκρανίας, Βραζιλίας και Νότιας Αφρικής, η Επιτροπή, με την απόφαση 95/418/ΕΚ (2), αποδέχτηκε ανάληψη υποχρέωσης, μεταξύ άλλων, από τον παραγωγό της Νότιας Αφρικής Highveld Steel and Vanadium Corporation Limited.
(2) Το Συμβούλιο, με τον κανονισμό (ΕΚ) αριθ. 2413/95 (3), επέβαλε οριστικό δασμό αντιντάμπινγκ στις εισαγωγές σιδηροπυριτίου-μαγγανίου, καταγωγής Ρωσίας, Ουκρανίας, Βραζιλίας και Νότιας Αφρικής και απήλλαξε, μεταξύ άλλων, την Highveld Steel and Vanadium Corporation Limited από την επιβολή του δασμού με βάση την ανάληψη υποχρέωσης που απεδέχθη η Επιτροπή. Δεδομένου ότι η έρευνα περατώθηκε με τα οριστικά μέτρα που έλαβε το Συμβούλιο, σύμφωνα με το άρθρο 12 του κανονισμού (ΕΟΚ) αριθ. 2423/88 (4) (ήτοι του προηγούμενου βασικού κανονισμού αντιντάμπινγκ), η διαδικασία διέπεται τώρα από τον κανονισμό (ΕΚ) αριθ. 3283/94 (το νέο βασικό κανονισμό αντιντάμπινγκ) σύμφωνα με το άρθρο 23 του εν λόγω κανονισμού.
Β. ΑΝΑΚΛΗΣΗ ΤΗΣ ΑΝΑΛΗΦΘΕΙΣΑΣ ΥΠΟΧΡΕΩΣΗΣ
(3) Η Highveld Steel and Vanadium Corporation Limited, με επιστολή που έλαβε η Επιτροπή σχεδόν συγχρόνως με την έκδοση από το Συμβούλιο του κανονισμού (ΕΚ) αριθ. 2413/95, ανακάλεσε την αναληφθείσα υποχρέωση.
Γ. ΟΡΙΣΤΙΚΟΣ ΔΑΣΜΟΣ
(4) Σύμφωνα με το άρθρο 8 παράγραφος 9 του κανονισμού (ΕΚ) αριθ. 3283/94, στην περίπτωση ανάκλησης μιας ανάληψης υποχρέωσης, επιβάλλεται οριστικός δασμός σύμφωνα με το άρθρο 9, με βάση τα πραγματικά περιστατικά που βεβαιώθηκαν στο πλαίσιο της έρευνας η οποία οδήγησε στην ανάληψη υποχρέωσης, υπό την προϋπόθεση ότι η εν λόγω έρευνα ολοκληρώθηκε με τελική διαπίστωση για το ντάμπινγκ και τη ζημία.
(5) Η έρευνα που οδήγησε στην αποδοχή, με την απόφαση 95/418/ΕΚ, μιας υποχρέωσης που ανέλαβε η Highveld Steel and Vanadium Corporation Limited περατώθηκε με την τελική διαπίστωση, εκ μέρους του Συμβουλίου, επιζήμιας πρακτικής ντάμπινγκ, όσον αφορά τις εισαγωγές του προϊόντος που παρήγαγε η εν λόγω εταιρεία. Δεδομένης της ανάκλησης της αναληφθείσας υποχρέωσης, αυτές οι εισαγωγές θα πρέπει να αποτελέσουν αντικείμενο οριστικού δασμού.
(6) Συγκεκριμένα, το περιθώριο ντάμπινγκ που καθορίστηκε τελικά για την Highveld Steel and Vanadium Corporation Limited ήταν 45,3 % των καθαρών τιμών, «ελεύθερο στα κοινοτικά σύνορα», πριν τον εκτελωνισμό. Δεδομένου ότι το περιθώριο ντάμπινγκ ήταν χαμηλότερο από το κατώτερο όριο ζημίας που διαπιστώθηκε, ο δασμός θα πρέπει να καθοριστεί σε επίπεδο που να εξουδετερώνει την πρακτική ντάμπινγκ, σύμφωνα με το άρθρο 9 παράγραφος 4 του κανονισμού (ΕΚ) αριθ. 3283/94.
(7) Υπενθυμίζεται ότι, κατά την παρούσα διαδικασία, λόγω της ευαισθησίας της τιμής της αγοράς σιδηροπυριτίου-μαγγανίου, για να ελαχιστοποιηθεί η επίπτωση των μέτρων στους χρήστες στην περίπτωση πιθανών σημαντικών αυξήσεων των τιμών, το Συμβούλιο θεώρησε σκόπιμο να επιβληθούν δασμοί υπό μορφή μεταβλητών δασμών βάσει μιας ελάχιστης τιμής, «ελεύθερο στα κοινοτικά σύνορα», πριν τον εκτελωνισμό. Αυτή η ελάχιστη τιμή θα πρέπει να ανέρχεται, στην περίπτωση των εισαγωγών σιδηροπυριτίου-μαγγανίου που παρήχθη από την Highveld Steel and Vanadium Corporation Limited, σε 492 Ecu ανά μετρικό τόνο προϊόντος.
(8) Σύμφωνα με τα ανωτέρω, το Συμβούλιο συμπεραίνει ότι ο κανονισμός (ΕΚ) αριθ. 2413/95 θα πρέπει να τροποποιηθεί και να επιβληθεί οριστικός δασμός στις εισαγωγές σιδηροπυριτίου-μαγγανίου που παράγεται από την Highveld Steel and Vanadium Corporation Limited. Το ποσό του δασμού θα πρέπει να είναι η διαφορά μεταξύ της ελάχιστης τιμής εισαγωγής 492 Ecu ανά μετρικό τόνο προϊόντος και της καθαρής τιμής, «ελεύθερο στα κοινοτικά σύνορα», πριν τον εκτελωνισμό, σε όλες τις περιπτώσεις όπου η καθαρή τιμή «ελεύθερο στα κοινοτικά σύνορα», πριν τον εκτελωνισμό, ανά μετρικό τόνο προϊόντος, είναι χαμηλότερη από την ελάχιστη τιμή εισαγωγής.
Δ. ΑΝΑΔΡΟΜΙΚΗ ΙΣΧΥΣ
(9) Στην παρούσα περίπτωση, δεδομένου ότι, ελλείψει ανάληψης υποχρέωσης, θα έπρεπε να είχε επιβληθεί δασμός με τον κανονισμό (ΕΚ) αριθ. 2413/95 στις εισαγωγές του προϊόντος που παρήχθη από την Highveld Steel and Vanadium Corporation Limited, θεωρείται σκόπιμο να εφαρμοστεί δασμός με αναδρομική ισχύ. Για το σκοπό αυτό, η Επιτροπή, με τον κανονισμό (ΕΚ) αριθ. 2698/95 (5), επέβαλε καταγραφή των εν λόγω εισαγωγών, σύμφωνα με το άρθρο 10 παράγραφος 5 και το άρθρο 14 παράγραφος 5 του κανονισμού (ΕΚ) αριθ. 3283/94.
(10) Θα πρέπει να σημειωθεί ότι, κατά την έναρξη ισχύος του εν λόγω κανονισμού, δεν θα έχει πλέον νόημα η καταγραφή των εν λόγω εισαγωγών και ο κανονισμός (ΕΚ) αριθ. 2698/95 θα πάψει να ισχύει σύμφωνα με το άρθρο 1 του εν λόγω κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 5 του κανονισμού (ΕΚ) αριθ. 2413/95 αντικαθίσταται από το ακόλουθο κείμενο:
«5. Για το προϊόν, καταγωγής Νότιας Αφρικής (πρόσθετος κωδικός Taric 8818), το ποσό του δασμού αντιντάμπινγκ ισούται με τη διαφορά μεταξύ της ελάχιστης τιμής εισαγωγής, ύψους 500 Ecu ανά μετρικό τόνο προϊόντος, και της καθαρής τιμής, "ελεύθερο στα κοινοτικά σύνορα", πριν τον εκτελωνισμό, σε όλες τις περιπτώσεις όπου η καθαρή τιμή, "ελεύθερο στα κοινοτικά σύνορα", πριν τον εκτελωνισμό, ανά μετρικό τόνο προϊόντος, είναι χαμηλότερη από την ελάχιστη τιμή εισαγωγής, με εξαίρεση τις εισαγωγές από την εν λόγω εταιρεία, που θα αποτελέσουν αντικείμενο του δασμού που αναφέρεται κατωτέρω.
Για το προϊόν που παράγει η Highveld Steel and Vanadium Corporation Limited (πρόσθετος κωδικός Taric 8874), το ποσό του δασμού αντιντάμπινγκ ισούται με τη διαφορά μεταξύ της ελάχιστης τιμής εισαγωγής, ύψους 492 Ecu ανά μετρικό τόνο προϊόντος και της καθαρής τιμής, "ελεύθερο στα κοινοτικά σύνορα", πριν τον εκτελωνισμό, σε όλες τις περιπτώσεις όπου η καθαρή τιμή, "ελεύθερο στα κοινοτικά σύνορα", πριν τον εκτελωνισμό, ανά μετρικό τόνο προϊόντος, είναι χαμηλότερη από την ελάχιστη τιμή εισαγωγής.».
Άρθρο 2
Η αναφορά στην εταιρεία Highveld Steel and Vanadium Corporation Limited, στο άρθρο 1 παράγραφος 7 του κανονισμού (ΕΚ) αριθ. 2413/95, διαγράφεται.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημερομηνία ενάρξεως ισχύος του κανονισμού (ΕΚ) αριθ. 2698/95.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιανουαρίου 1996.

Labels: 1
3
4
18